CELEX: C2006/281/09
Language: sk
Date: 2006-11-18 00:00:00
Title: Vec C-300/04: Rozsudok Súdneho dvora (veľká komora) z  12. septembra 2006 (návrh na začatie prejudiciálneho konania, ktorý podal Nederlandse Raad van State – Holandsko) – M. G. Eman, O. B. Sevinger/College van burgemeester en wethouders van Den Haag (Európsky parlament — Voľby — Právo voliť — Podmienky bydliska v Holandsku pre holandských občanov Aruby — Občianstvo únie)

18.11.2006   
            
            
               SK
            
            
               Úradný vestník Európskej únie
            
            
               C 281/5
            
         Rozsudok Súdneho dvora (veľká komora) z 12. septembra 2006 (návrh na začatie prejudiciálneho konania, ktorý podal Nederlandse Raad van State – Holandsko) – M. G. Eman, O. B. Sevinger/College van burgemeester en wethouders van Den Haag
   (Vec C-300/04) (1)
   
   (Európsky parlament - Voľby - Právo voliť - Podmienky bydliska v Holandsku pre holandských občanov Aruby - Občianstvo únie)
   (2006/C 281/09)
   Jazyk konania: holandčina
   Vnútroštátny súd
   Nederlandse Raad van State
   Účastníci konania vo veci samej
   
      Žalobcovia: M. G. Eman, O. B. Sevinger
   
      Žalovaný: College van burgemeester en wethouders van Den Haag
   Predmet veci
   Návrh na začatie prejudiciálneho konania – Nederlandse Raad van State – Výklad článkov 17 a 19 v spojení s článkami 189, 190 a 299 ES – Uplatnenie ustanovení o občianstve Únie na obyvateľov zámorských krajín a území – Právo obyvateľov Holandských Antíl a Aruby voliť vo voľbách do Európskeho parlamentu, ktoré podlieha podmienke, podľa ktorej je potrebné mať bydlisko v Holandsku po dobu 10 rokov
   Výrok rozsudku
   
               1.
            
            
               Osoby, ktoré majú štátnu príslušnosť členského štátu a majú bydlisko alebo trvalý pobyt na území patriacom medzi zámorské krajiny a územia uvedené v článku 299 ods. 3 ES, sa môžu dovolávať práv, ktoré sa občanom Únie priznávajú v druhej časti Zmluvy ES.
            
         
               2.
            
            
               Hoci podľa súčasného stavu práva Spoločenstva nič nebráni tomu, aby členské štáty, dodržiavajúc právo Spoločenstva, definovali podmienky práva voliť a byť volený vo voľbách do Európskeho parlamentu odkazom na kritérium bydliska na území, na ktorom sa voľby konajú, zásade rovnosti zaobchádzania však odporuje to, aby mali vybrané kritériá za následok rozdielne zaobchádzanie medzi štátnymi príslušníkmi, ktorí sa nachádzajú v porovnateľných situáciách, bez toho, aby bolo takéto rozdielne zaobchádzanie objektívne odôvodnené.
            
         
               3.
            
            
               Určenie opatrení, ktoré umožňujú nápravu [rechtsherstel] osobe, ktorá nebola z dôvodu vnútroštátneho ustanovenia, ktoré je v rozpore s právom Spoločenstva, zapísaná do voličských zoznamov pre voľby poslancov Európskeho parlamentu, ktoré sa konali 10. júna 2004, a ktorá bola teda z účasti na týchto voľbách vylúčená, je vecou vnútroštátneho práva každého členského štátu. Tieto opatrenia, ktoré môžu zahŕňať náhradu škody spôsobenej porušením práva Spoločenstva pripísaného členskému štátu, musia byť v súlade so zásadami rovnocennosti a efektivity.
            
         
      (1)  Ú. v. EÚ C 228, 11.9.2004.